Burjassot i València estaran connectades amb el nou servei públic de transport per carretera
2025-07-24

La Generalitat Valenciana ha presentat el projecte de servei públic de transport per carretera CV-103 València Nord-Oest que connectarà la ciutat de València amb el municipi de Burjassot, a més d’amb altres localitats com Benaguasil, Benissanó, Bétera, Bugarra, Xestalgar, la Pobla de Vallbona, l’Eliana, Llíria, Nàquera, Paterna, Pedralba, Riba-roja de Túria, Sant Antoni de Benaixeve, Serra i Vilamarxant.

La secretària autonòmica de Transports, María Pérez, ha explicat a l’Eliana, municipi on s’ha presentat el servei, les principals novetats als representants municipals implicats – en el cas de Burjassot, va acudir l’edil responsable de l’àrea d’Urbanisme, Manuel Aragó. Entre aquestes novetats destaquen les connexions amb la Universitat Politècnica i amb la Universitat de València i 4 línies nocturnes per a tots els municipis, a més de la connexió amb l’Hospital de Llíria i amb el de Doctor Moliner; amb Fira València, i amb centres comercials i d’oci. El servei comptarà amb 40 autobusos (30 híbrids i 10 dièsel).

Entre els diferents trajectes que afecten a Burjassot, hi haurà connexions des de l’Estació de l’Empalme a l’Hospital Doctor Moliner, a l’aeroport de Manises, al Parc Tecnològic i a la zona de la Universitat de València.